RESOLUTION VEDTAGET AF RÅDET OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET,

af 5. oktober 1995 om kvinders og mænds image i reklamer og medier (95/C 296/06)

RÅDET FOR DEN EUROPÆISKE UNION OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET -

som tager følgende i betragtning:

I Rådets resolution af 12. juli 1982 om fremme af lige muligheder for mænd og kvinder (1) nævnes nødvendigheden af gennem oplysningskampagner at fremme forståelsen for en mere ligelig fordeling af ansvaret i arbejds-, familie- og samfundslivet;

i Europa-Parlamentets beslutning af 14. oktober 1987 om kvindernes rolle og situation i massemedierne opfordres medierne (2), reklamebranchen, regeringerne, fagforeninger, virksomhedsråd og tilsvarende organer til at træffe konkrete foranstaltninger til at fremme kvindens stilling, sikre lige muligheder og fremhæve de funktioner, som kvinden opfylder i arbejdslivet, i det politiske liv og i samfundslivet;

i Rådets direktiv 89/552/EØF af 3. oktober 1989 om samordning af visse love og administrative bestemmelser i medlemsstaterne vedrørende udøvelse af tv-radiospredningsvirksomhed (3) hedder det, at tv-reklamer ikke må krænke den menneskelige værdighed eller være diskriminerende med hensyn til køn;

Fællesskabet har i sit tredje handlingsprogram på mellemlang sigt om lige muligheder for kvinder og mænd (1991-1995) fastlagt aktioner med henblik på at fremme et positivt image af kvinden, bl. a. aktioner, der især skal fremme en bedre repræsentation af kvinder i medieindustrien og i det omgivende institutionelle og faglige miljø, udvikle nyskabende programmer, der skal bekæmpe de traditionelle klichéforestillinger, og udarbejde henstillinger med henblik på kvinders repræsentation i medieindustrien;

Rådet opfordrede i sin resolution af 21. maj 1991 om Fællesskabets tredje handlingsprogram på mellemlang sigt om lige muligheder for kvinder og mænd (1991-1995) (4) medlemsstaterne til fortsat at tilskynde til, at kvinder i højere grad deltager på alle niveauer i medierne, og udarbejde innovationsprogrammer, der giver et realistisk og fuldstændigt billede af kvinden i samfundet;

Rådet opfordrede i sin resolution af 27. marts 1995 om ligevægt i kvinders og mænds deltagelse i beslutningstagningen (5) til at fremme en ligelig deltagelse af kvinder og mænd i beslutningstagningen som et af de prioriterede mål i deres politik for ligestilling mellem kvinder og mænd;

Det Europæiske Råd understregede på møderne i Essen (9. og 10. december 1994) og Cannes (26. og 27. juni 1995), at Den Europæiske Union og dens medlemsstater fortsat vil prioritere spørgsmål vedrørende lige muligheder for kvinder og mænd meget højt;

På den europæiske konference for kvindelige ministre fra Europarådets medlemsstater (den 7. marts 1994 i Bruxelles) blev der udtrykt ønske om at opnå faktisk lighed mellem mænd og kvinder i morgendagens Europa, og man gik ind for at fremme et image af kvinder og mænd, der er positivt og uden fordomme og klichéforestillinger, samt fremhævede nødvendigheden af at vedtage alle mulige foranstaltninger, f.eks. etiske regler, for at forebygge diskriminering mod kvinder;

reklamebranchen og medierne kan påvirke holdningerne i samfundet og ændre dem navnlig ved at afspejle kvinders og mænds mange forskellige roller i det offentlige og det private liv; kvindernes rolle i det offentlige liv skildres mindre udførligt end mændenes; mændenes rolle i det private liv skildres langt sjældnere end kvindernes;

denne resolution berører ikke forfatningsmæssige bestemmelser og national praksis;

medlemsstaterne og/eller de respektive kompetente institutioner og organer bør tage hensyn til forskellen mellem reklame, også i medierne, og medierne som informations- og debatforum -

I. BEKRÆFTER,

1. at de bekender sig til princippet om udtryksfrihed, til princippet om pressefriheden og frihed for andre kommunikationsmidler;2. at kønsbestemte klichéforestillinger i reklamer og medier er en af de faktorer, der virker i negativ retning i bestræbelserne på at skabe mere lighed mellem kvinder og mænd; dette understreger betydningen af at fremme et lighedsperspektiv på alle områder af samfundslivet;

3. at reklamebranchen og medierne kan bidrage væsentligt til at tilvejebringe holdningsændringer i samfundet ved at afspejle kvinders og mænds mange forskellige roller og muligheder, deres deltagelse i alle aspekter af samfundslivet samt den mere ligelige fordeling af ansvaret mellem kvinder og mænd inden for familie-, arbejds- og samfundslivet;

4. at reklamen og medierne ikke må krænke den menneskelige værdighed eller diskriminere med hensyn til køn;

II. OPFORDRER medlemsstaterne og/eller de respektive kompetente institutioner og organer til inden for rammerne af de forfatningsmæssige bestemmelser og/eller national praksis

1. at fremme et realistisk og forskelligartet billede af kvinders og mænds muligheder og kvalifikationer i samfundet;

2. at iværksætte aktioner med henblik på at udbrede dette billede ved gennemførelse af foranstaltninger, der tager sigte på følgende:

2.1. indførelse af passende foranstaltninger til sikring af respekten for den menneskelige værdighed og ikke-diskriminering med hensyn til køn;

2.2. regelmæssig gennemførelse og/eller fremme af oplysnings- og bevidstgørelseskampagner for i højere grad at gøre det muligt for reklamebranchen, medierne og offentligheden at genkende diskriminerende og kønsbestemt indhold i reklamer og medier;

2.3. støtte til og/eller fremme af organer, herunder også uafhængige organer, som diskuterer, rådgiver om, fører tilsyn med, eventuelt i kraft af regler om selvdisciplin, og opfølger diskriminerende og kønsbestemt indhold i reklamer og medier;

2.4. støtte til forskning og initiativer, der kan gøre reklamebranchen og medierne bevidste om lige muligheder og om ligelig ansvarsfordeling navnlig i det offentlige, politiske og økonomiske liv samt i arbejds-, samfunds- og familielivet;

2.5. særlig fremhævelse af de værdier, der er knyttet til lige muligheder under alle former og på alle niveauer inden for undervisning og uddannelse, herunder navnlig erhvervsuddannelsen inden for reklame og medier;

2.6. fremme af ligelig deltagelse af mænd og kvinder i produktionen, ledelsesorganerne og de beslutningstagende stillinger;

2.7. tilskyndelse af reklamebranchen og medierne til at fremme:

a) forskning, kreativitet og udformning af nye idéer for at afspejle kvinders og mænds mange forskellige roller

b) erkendelse af de negative virkninger af kønsbestemte klichéforestillinger for befolkningens og særlig de unges fysiske og psykiske sundhed

c) udvikling og gennemførelse af etiske regler for selvdisciplin;

III. OPFORDRER Kommissionen til,

1. at tage hensyn til denne resolution navnlig i forbindelse med den praktiske gennemførelse af handlingsprogrammerne om lige muligheder for kvinder og mænd;

2. at etablere og/eller udbygge kontakten med specialiserede organer og sammenslutninger i Europa inden for reklame- og medieverdenen, og med arbejdsmarkedets parter.

(1) EFT nr. C 186 af 21. 7. 1982, s. 3.

(2) EFT nr. C 305 af 16. 11. 1987, s. 66.

(3) EFT nr. L 298 af 17. 10. 1989, s. 23.

(4) EFT nr. C 142 af 31. 5. 1991, s. 1.

(5) EFT nr. C 168 af 4. 7. 1995, s. 3.